Ministerul Finanţelor a finalizat proiectul legii redevenţelor, însă acesta urmează să fie dezbătut și aprobat de către viitorului guvern, spune actualul ministru de Finanțe, Anca Dragu.

Proiectul legii redevenţelor, aflat de trei ani în discuţii, a fost finalizat de Ministerul Finanţelor, care a colaborat cu specialişti ai Fondului Monetar Internaţional (FMI) la redactarea documentului, care menţine nivelul redevenţelor la un nivel apropiat de cel actual şi oferă deduceri pentru investiţiile offshore, a declarat joi ministrul Finanţelor, Anca Dragu, la prezentarea bilanţului de 12 luni de la preluarea mandatului.

Discuţiile despre acest proiect au început în 2013, când premierul de atunci, Victor Ponta, a promis că va introduce un nou sistem de taxare, mai aspru, a resurselor de petrol şi gaze. În prezent, proiectul a fost finalizat, nivelul redevenţelor rămânând la fel, a declarat Dragu, potrivit News.ro.

”Nivelul redevenţelor a rămas neschimbat, dar vor fi oferite deduceri pentru investiţiile offshore. Proiectul a fost finalizat la minister, am colaborat şi cu specialişti FMI în acest sens, dar va rămâne de aprobat pentru viitorul Guvern”, a spus Dragu.

În prezent, redevenţele variază între 3,5% şi 13,5% din valoarea producţiei, în funcţie de mărimea zăcământului.

Potrivit datelor preliminare, statul român a încasat anul trecut redevenţe petroliere şi miniere în valoare totală de circa 1,3 miliarde lei, echivalentul a 292 milioane de euro, sub nivelul din anii precedenţi.

Nivelul redevenţelor a fost îngheţat timp de zece ani, între 2004 şi 2014, prin contractul prin care controlul Petrom a fost cedat către grupul austriac OMV.